CELEX: 32020D1401
Language: lv
Date: 2020-10-02 00:00:00
Title: Komisijas Īstenošanas lēmums (ES) 2020/1401 (2020. gada 2. oktobris), ar ko attiecībā uz sertificētu sēklu tirdzniecības prasībām paredz pagaidu atkāpi no Padomes Direktīvas 66/401/EEK (izziņots ar dokumenta numuru C(2020) 6651) (Dokuments attiecas uz EEZ)

6.10.2020   
               
               
                  LV
               
               
                  Eiropas Savienības Oficiālais Vēstnesis
               
               
                  L 324/35
               
            
         KOMISIJAS ĪSTENOŠANAS LĒMUMS (ES) 2020/1401
         (2020. gada 2. oktobris),
         ar ko attiecībā uz sertificētu sēklu tirdzniecības prasībām paredz pagaidu atkāpi no Padomes Direktīvas 66/401/EEK
         
            
               (izziņots ar dokumenta numuru C(2020) 6651)
            
         
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Padomes Direktīvu 66/401/EEK (1966. gada 14. jūnijs) par lopbarības augu sēklu tirdzniecību (1) un jo īpaši tās 17. panta 1. punktu,
         tā kā:
         
                     (1)
                  
                  
                     No informācijas, ko Slovēnija sniegusi Komisijai, izriet, ka nelabvēlīgo laikapstākļu dēļ 2018./2019. gada augšanas sezonā inkarnāta āboliņa (Trifolium incarnatum L.) sugas sēklu kultūra, no kuras bija paredzēts iegūt bāzes sēklas, bija smagi cietusi. Tālab Slovēnijā nebija pietiekami daudz bāzes sēklu, lai 2020. gada ražas novākšanai varētu saražot sertificētas pirmās paaudzes sēklas.
                  
               
                     (2)
                  
                  
                     Citas dalībvalstis, kam pa daļai bija ražas novākšanas problēmas, Slovēnijas vajadzību pēc šīs kategorijas bāzes sēklām nevarēja apmierināt.
                  
               
                     (3)
                  
                  
                     Ņemot vērā šos apstākļus, rodas īslaicīgas problēmas ar sertificētu inkarnāta āboliņa sēklu vispārējo piedāvājumu. Šīs problēmas nevar atrisināt nekā citādi, kā vien ļaujot noteiktu periodu Savienībā tirgot attiecīgu maksimālo daudzumu Slovēnijā ražotu sertificētu otrās paaudzes inkarnāta āboliņa sēklu.
                  
               
                     (4)
                  
                  
                     Tāpēc ar šo lēmumu ar noteiktiem nosacījumiem un ierobežojumiem būtu jāatļauj Savienībā tirgot sertificētas otrās paaudzes inkarnāta āboliņa sēklas, kas Slovēnijā ražotas no sertificētām pirmās paaudzes sēklām.
                  
               
                     (5)
                  
                  
                     No informācijas, ko Slovēnija sniegusi Komisijai, izriet arī tas, ka šo piedāvājuma problēmu atrisināšanai periodā, kas beidzas 2021. gada 30. jūnijā, kopumā ir vajadzīgas 30 tonnas inkarnāta āboliņa sēklu.
                  
               
                     (6)
                  
                  
                     Atkāpe neliedz piemērot citus sertificētu inkarnāta āboliņa sēklu tirgošanas nosacījumus, kas noteikti Direktīvā 66/401/EEK.
                  
               
                     (7)
                  
                  
                     Lai nodrošinātu šā lēmuma koordinētu īstenošanu, dalībvalstīm būtu nekavējoties jāinformē Komisija un pārējās dalībvalstis par daudzumiem, par kuriem tās saskaņā ar šo lēmumu ir izdevušas tirdzniecības atļaujas.
                  
               
                     (8)
                  
                  
                     Lai nodrošinātu, ka kopējais to sēklu daudzums, kuras atļauts tirgot saskaņā ar šo lēmumu, nepārsniedz maksimālo daudzumu, kādu ar šo lēmumu atļauts tirgot, būtu lietderīgi, ja Slovēnija darbotos kā koordinatore.
                  
               
                     (9)
                  
                  
                     Šajā lēmumā paredzētie pasākumi atbilst Augu, dzīvnieku, pārtikas aprites un dzīvnieku barības pastāvīgās komitejas atzinumam,
                  
               IR PIEŅĒMUSI ŠO LĒMUMU.
         
            1. pants
            
               1.   Sertificētas inkarnāta āboliņa (Trifolium incarnatum L.) otrās paaudzes sēklas, kas iegūtas Slovēnijā no sertificētām pirmās paaudzes sēklām, Savienībā ir atļauts tirgot līdz 2021. gada 30. jūnijam, ievērojot 2. punkta nosacījumus.
            
            
               2.   Sertificētas sēklas, kuru tirgošana ir atļauta saskaņā ar šo pantu:
               
                           a)
                        
                        
                           kopējā daudzumā nepārsniedz 30 tonnas;
                        
                     
                           b)
                        
                        
                           atbilst šādām prasībām:
                           
                                       i)
                                    
                                    
                                       Direktīvas 66/401/EEK II pielikumā noteiktās prasības, kas attiecas uz sertificētām pirmās paaudzes sēklām;
                                    
                                 
                                       ii)
                                    
                                    
                                       attiecīgās sēklas vispirms ir laistas tirgū saskaņā ar šā lēmuma 3. pantu.
                                    
                                 
                     
         
         
            2. pants
            Dalībvalstis nekavējoties informē Komisiju un pārējās dalībvalstis par daudzumiem, par kuriem tās saskaņā ar šo lēmumu ir izdevušas tirdzniecības atļaujas.
         
         
            3. pants
            Jebkurš sēklu piegādātājs, kas vēlas laist tirgū 1. pantā minētās sēklas, iesniedz atļaujas pieteikumu dalībvalstij, kurā tas ir reģistrēts vai kurā tas sēklas ieved. Attiecīgā dalībvalsts atļauj piegādātājam šīs sēklas laist tirgū tikai tad, ja:
            
                        1)
                     
                     
                        nav pietiekamu pierādījumu, lai apšaubītu piegādātāja spējas laist tirgū to sēklu daudzumu, ko viņš norādījis atļaujas pieteikumā; vai
                     
                  
                        2)
                     
                     
                        kopējais daudzums, ko atļauts laist tirgū, nepārsniegtu maksimālo daudzumu, kas noteikts 1. panta 2. punkta a) apakšpunktā.
                     
                  
         
            4. pants
            
               1.   Dalībvalstis cita citai administratīvi palīdz piemērot šo lēmumu.
            
            
               2.   Slovēnija darbojas kā koordinējošā dalībvalsts attiecībā uz 1. panta 2. punkta a) apakšpunktu.
            
            
               3.   Jebkura dalībvalsts, kas saņem pieteikumu saskaņā ar 3. pantu, nekavējoties paziņo Slovēnijai par pieteikumā norādīto daudzumu. Slovēnija nekavējoties informē ziņotājas dalībvalstis par to, vai atļaujas piešķiršanas rezultātā tiktu pārsniegts maksimālais daudzums, kāds paredzēts 1. panta 2. punkta a) apakšpunktā.
            
         
         
            5. pants
            Šis lēmums ir adresēts dalībvalstīm.
         
         
            Briselē, 2020. gada 2. oktobrī
            
               
                  Komisijas vārdā –
               
               
                  Komisijas locekle
               
               Stella KYRIAKIDES
            
         
         
            (1)  OV 125, 11.7.1966., 2298./66. lpp.